Document ID: 32013D0261

VYKONÁVACIE ROZHODNUTIE KOMISIE
z 3. júna 2013,
ktorým sa laboratóriu na Ukrajine povoľuje vykonávať sérologické skúšky na sledovanie efektívnosti vakcín proti besnote
[oznámené pod číslom C(2013) 3193]
(Text s významom pre EHP)
(2013/261/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na rozhodnutie Rady 2000/258/ES z 20. marca 2000, ktorým sa určuje osobitný inštitút zodpovedný za stanovenie kritérií potrebných pre normalizáciu sérologických skúšok určených na sledovanie efektívnosti vakcín proti besnote (1), a najmä na jeho článok 3 ods. 2,
keďže:
(1)
Rozhodnutím 2000/258/ES sa určuje Agence française de sécurité sanitaire des aliments (AFSSA) vo francúzskom Nancy (od 1. júla 2010 začlenenej do Agence nationale de sécurité sanitaire de l’alimentation, de l’environnement et du travail, ANSES) za osobitný inštitút zodpovedný za stanovenie kritérií potrebných na normalizáciu sérologických skúšok určených na sledovanie efektívnosti vakcín proti besnote.
(2)
V uvedenom rozhodnutí sa stanovuje, že ANSES má zdokumentovať posúdenie laboratórií v tretích krajinách, ktoré požiadali o vykonávanie sérologických skúšok na sledovanie efektívnosti vakcín proti besnote.
(3)
V nadväznosti na nepriaznivú hodnotiacu správu vypracovanú agentúrou ANSES z 3. septembra 2012 bolo povolenie z 30. januára 2006 udelené Ústrednému štátnemu laboratóriu veterinárnej medicíny v Kyjeve v súlade s rozhodnutím 2000/258/ES odňaté v súlade s rozhodnutím Komisie 2010/436/EÚ z 9. augusta 2010, ktorým sa vykonáva rozhodnutie Rady 2000/258/ES, pokiaľ ide o skúšky odbornosti na účely zachovania povolení pre laboratóriá na vykonávanie sérologických skúšok určených na sledovanie efektívnosti vakcín proti besnote (2).
(4)
Príslušný orgán na Ukrajine predložil žiadosť o opätovné schválenie Ústredného štátneho laboratória veterinárnej medicíny v Kyjeve, ktorá sa opiera o priaznivú hodnotiacu správu zo 6. marca 2013 vypracovanú pre uvedené laboratórium agentúrou ANSES.
(5)
Príslušný orgán na Ukrajine takisto Komisii oficiálne oznámil, že názov predmetného laboratória sa zmenil.
(6)
Uvedenému laboratóriu by sa preto malo povoliť vykonávať sérologické skúšky na sledovanie efektívnosti vakcín proti besnote v prípade psov, mačiek a fretiek.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
V súlade s článkom 3 ods. 2 rozhodnutia 2000/258/ES sa tomuto laboratóriu povoľuje vykonávať sérologické skúšky na sledovanie efektívnosti vakcín proti besnote v prípade psov, mačiek a fretiek:
Štátny výskumný ústav laboratórnej diagnostiky a veterinárnej sanitárnej expertízy
Doneckaja 30
Kyjev 03151
Ukrajina
Článok 2
Toto rozhodnutie sa uplatňuje od 15. júna 2013.
Článok 3
Toto rozhodnutie je určené členským štátom.
V Bruseli 3. júna 2013

Labels: 7
18
0
6